

**Előterjesztés**

**a** **2025. évi igazgatási szünet elrendeléséről**

**Tisztelt Közgyűlés!**

Az elmúlt évek gyakorlata szerint *a közszolgálati tisztviselőkről szóló 2011. évi CXCIX. törvény* (a továbbiakban: Kttv.) 232. § (3) bekezdésében kapott felhatalmazás alapján a Közgyűlés Eger Megyei Jogú Város Polgármesteri Hivatala köztisztviselői vonatkozásában a rendes szabadság kiadására igazgatási szünetet rendelt el.

*A közszolgálati tisztviselők munka- és pihenőidejéről, az igazgatási szünetről, a közszolgálati tisztviselőt és a munkáltatót terhelő egyes kötelezettségekről, valamint a távmunkavégzésről szóló 30/2012. (III.7.) Korm. rendelet* 13. § (1) bekezdése szerint az igazgatási szünet időtartama

a) nyáron öt egybefüggő naptári hét, amely augusztus 20-át közvetlenül követő vasárnapig tart,

b) télen két egybefüggő naptári hét, amely január 1-jét közvetlenül követő vasárnapig tart.

A fentiek alapján az igazgatási szünet a köztisztviselők vonatkozásában ajánlásként meghatározott időszaka az idén a nyári időszakban 2025. július 21-től 2025. augusztus 24-ig, a téli időszakban 2025. december 22-től 2025. december 23. napjáig tart.

A 2023. június 2-án hatályban lépett, *az igazgatási szünetről szóló 2023. évi XXVI. törvény* 1. § (1) bekezdése értelmében a Kormány rendeletében nyári, illetve téli igazgatási szünetet rendelhet el, amelynek időtartamára a 2. § (2) bekezdés értelmében a munkáltatói jogkör gyakorlója – főszabályként – köteles az igazgatási szünetre eső valamennyi munkanapra szabadságot kiadni a foglalkoztatott részére.

A 2025. évtől alkalmazandó, az igazgatási szünet elrendeléséről szóló 316/2024. (XI.6.) Korm.rendelet 1. § alapján a Kormány az igazgatási szünetről szóló 2023. évi XXVI. törvény 1. § (1) bekezdése szerinti igazgatási szünetet rendel el, amely minden évben az év decemberének 26. napját követő első munkanaptól az azt követő naptári év első munkanapját megelőző nap végéig tart. 2025. évben ez 2025. december 29. napja és 2026. január 1. napja közé esik.

Az igazgatási szünetről szóló 2023. évi XXVI. törvény 7. §-a rendelkezik e törvénynek a helyi önkormányzatok hivatalaira vonatkozó szabályairól. Ezek közül az (1) bekezdés a) pontja akként rendelkezik, hogy a kormányrendeletben meghatározott időszakra a települési önkormányzat képviselő-testületének polgármesteri hivatala, közös önkormányzati hivatala és a közterület-felügyelet tekintetében **a települési önkormányzat képviselő-testülete** igazgatási szünetet rendelhet el. A (6) bekezdés szerint az e törvényben foglaltak nem érintik a Kttv. alapján elrendelhető – a Kormány által rendeletben meghatározottól eltérő időszakra eső – igazgatási szünetet.

*Összefoglalva* az eddigieket, az idézett törvényi rendelkezések értelmében az igazgatási szünetről szóló 2023. évi XXVI. törvény változatlanul biztosítja annak lehetőségét, hogy a kormányzati igazgatási szervek számára elrendelt igazgatási szünettel azonos időszakra igazgatási szünetet rendeljen el a Közgyűlés a Polgármesteri Hivatal tekintetében. A fentiek szerint elrendelt igazgatási szünetre alapvetően e törvénynek a kormányzati igazgatási szervekre vonatkozó részét kell alkalmazni azokkal az eltérésekkel, amelyeket a törvény 7. §-a megállapít.

Mindezek tükrében 2025. év vonatkozásában Eger Megyei Jogú Város Polgármesteri Hivatala tekintetében az igazgatási szünet Közgyűlés általi elrendelését a hatályos jogszabályi rendelkezések figyelembevételével az alábbiak szerint javaslom:

* a **nyári időszakban** a Kttv. 232. § (3) bekezdésében kapott felhatalmazás és a 30/2012. (III.7.) Korm. rendelet 13. § (1) bekezdés alapján **2025. július 21-től 2025. augusztus 24-ig,**
* a **téli időszakban**
* a Kttv. 232. § (3) bekezdésében kapott felhatalmazás és a 30/2012. (III.7.) Korm. rendelet 13. § (1) bekezdése alapján **2025. december 22-től december 23-ig,** majd
* a 2023. évi XXVI. törvény 7. § (1) bekezdésének a) pontja és a 316/2024. (XI.6.) Korm.rendelet alapján **2025. december 29-től 2026. január 1-ig**.

Javaslom, hogy a Közgyűlés írja elő a jegyző részére, hogy a fentiek szerint elrendelt nyári és téli igazgatási szünet időszakára figyelemmel határozza meg a 2025. évi szabadságolási terv alapján kiadásra kerülő szabadságokat azzal, hogy az igazgatási szünet alatt a szabadság tényleges kiadására változatlanul a Polgármesteri Hivatal feladatellátására és a zavartalan ügymenet biztosítására tekintettel kerülhet sor.

A téli igazgatási szünet tartama alatt a Hivatal munkatársai ügyeleti rendszerben, elsősorban távmunkavégzéssel gondoskodnak az év végi zárást igénylő adóügyek, a pénzügyi zárások, jelentések elvégzéséről és az egyéb haladéktalan intézkedést igénylő feladatok ellátásáról.

Kérem a Tisztelt Közgyűlést, hogy a határozati javaslatot fogadja el.

E g e r, 2025. január 8.

**Dr. Barta Viktor**

**Jegyző**

**Határozati javaslat:**

Eger Megyei Jogú Város Önkormányzatának Közgyűlése Eger Megyei Jogú Város Polgármesteri Hivatala tekintetében 2025. évben az igazgatási szünetet az alábbiak szerint határozza meg, rendeli el:

Az igazgatási szünet

* a **nyári időszakban** a Kttv. 232. § (3) bekezdésében kapott felhatalmazás és a 30/2012. (III.7.) Korm. rendelet 13. § (1) bekezdés alapján **2025. július 21-től 2025. augusztus 24-ig,**
* a **téli időszakban**
* a Kttv. 232. § (3) bekezdésében kapott felhatalmazás és a 30/2012. (III.7.) Korm. rendelet 13. § (1) bekezdése alapján **2025. december 22-től december 23-ig,** majd
* a 2023. évi XXVI. törvény 7. § (1) bekezdésének a) pontja és a 316/2024. (XI.6.) Korm.rendelet alapján **2025. december 29-tól 2026. január 1-ig tart**.

A Közgyűlés felkéri a jegyzőt, hogy az igazgatási szünet időszakára figyelemmel határozza meg a szabadságolási terv alapján kiadásra kerülő szabadságokat azzal, hogy az igazgatási szünet alatt a szabadság tényleges kiadására a Polgármesteri Hivatal feladatellátására és a zavartalan ügymenet biztosítására tekintettel kerülhet sor.

**Felelős:** dr. Barta Viktor Jegyző

**Határidő**: értelem szerint